Ar varksouriezh a zo ur meizad politikel, kevredigezhel hag ekonomikel diazezet war mennozhioù Karl Marx ha Friedrich Engels. Diazezet eo war un doare danvezelour da zielfennañ an Istor, un doare daelerezhek da welet ar chemmoù sokial hag ur chritik eus ar gapitalouriezh. Degas a ra ar meizad-se un damkaniezh ekonomikel varksour, un damkaniezh sokiologel hag un doare da welet ar chemmoù sokial en un doare dispachel. Kement-se holl en deus bet ul levezon vras war luskadoù sokialour ar bed a-bezh. Mennozh pennañ ar varksouriezh eo stourm ar renkadoù. Gant ar gapitalouriezh e vez perchennet an araezioù produiñ gant ur bihanniver (ar vourchizien) tra ma vez produet an trenaoù gant ur muiañniver ledan, ar broleteriezh. Hervez kelennadurezh ar varksouriezh e teufe ar chemmoù sokial diwar ar stourm etre ar renkadoù paz eus keneberezh etrezo. Hervez an dezrannerezh marksour e vez machomet ar broleteriezh gant ar gapitalourien, ha diwar-se e rank genel dispach ar broleteriezh.